Yumang Rimba
BALI ORTI,singarajafm.com,- Yumang Rimba penyanyi Pop Bali mawit Jembrana puniki medué kesenengan megending ngawit kantun alit. Nyumunin kariér megending ring Kota Surabaya ring warsa 2002 antuk maktayang lagu mebasa Indonesia lan Inggris tentunyané menados dasar majeng Yumang antuk ngemajuang kariér musiknyané ring Pulo Dewata. Langsung ngeranjing dapur rekaman ring Bali riusan anggannyané prasida ngeripta lagu ngeraga sané sampun dados impiannyané saking dumun. “Tiang sayuakti seneng megending saking cenik, warsa 2002 tiang ngawit megending ring Surabaya antuk nembangang lagu mebasa Indonésia. Tedun ring lagu Pop Bali, punika riusan tiang prasida ngaripta lagu pedidi riatukan punika angen-angen tiang saking dumun”, baos Yumang Rimba sané medué kesenengan ring makudang seni punika.
Album kapertama Yumang ngawit tedun ring belantika musik Pop Bali inggih punika The Bést Of Yumang Rimba. Makudang lagu sané dados andalan ring albumnyané inucap pantarannyané, Dagang Bé Guling, Tembang Antuk Mémé Bapa, Taméng Perkara, Ngaku Sing Ngelah Kurenan, Beli Sayang lan Panes Hati. Makesami lagu ring albumnyané punika dané ripta ngeraga ring galah sengganyané.”Puniki album pertama tiang, ngawit tiang mutusang berkariér ring Pulau Déwata. Samian lagu ring album puniki tiang ripta padidi”, baosnyané makenyem.
Lianan megending, kadi mangkin Yumang Rimba taler ngawit nelebin seni tiosannnyané sekadi Bondrés lan Gamelan. Grup Bondrés sané wau kawentuknyané kaicén aran Jalak Bali. Diastun manggungnyané wau ring seputaran Jembrana punika nénten ngirangin semangatnyané antuk makarya ring widang seni budaya Bali. Sibuk sareng grup bondrésnyané nénten je ngawinang Yumang Rimba ngengsapang hobby magendingnyané. Riantukan ring nyabran aksi panggungnyané dané tetep ngadungang pantaran magending lan ngelawak. “Yéning kebaosang lali megending boye je kénten, kantun tetep magending. Riantukan ring panggung kesarengin grup bondrés tiang ngadungang pantaran megending lan ngelawak. Mawinan samiannya pade memargi becik megending lan ngelawak”, telges anak istri medué aran jangkep Gusti Ayu Komang Rimbawati.
Yéning kanikain antuk milihin pantaran megending utawi ngelawak, majeng Yumang punika boye pilihan. Selami punika antuk ngelestariang seni budaya Bali, dané kayun ngamiletinnyané sekadi toyané membah. Nampilang sané pinih becik majeng masyarakat mangda prasida terhibur pastinyané punika dados kepuasan padidi. Lianan punika dané taler ngaptiang masyarakat antuk sareng ngelestariang kesenian Bali mangda nénten punah.
Mangkin ring tengah kesibukannyané manggung kesarengin Grup Bondrés Jalak Bali, Yumang Rimba sampun nyayagang album kaping kalihnyané. Nak istri sané medué hobby ring widang seni punika ngandikayang album kaping kalihnyané puniki sapun ring tahap prosés. Ring galah nampek dané ngaptiang gelis parsida ngarilis.”Kadi mangkin tiang sampun nyayagang album solo kaping kalih, materi sampun puput wantah malih makudang lagu kemanten. Mugi-mugi gelis prasida kamedalang lan menghibur pengoneng musik Bali ring dije kemanten megenah”, pengaptiannyané. (ama)
ace_Latn ban_Latn ban_Latn ban_Latn ban_Latn ban_Latn